《倏忽寒暑，壮士迟暮，感愤身世，赋之》
清代·洪繻

春秋寒暑速邮置，马狗车栖身如寄。俯仰乾坤一蘧庐，叹息韶华几轻弃！

人生须作酒中仙，茫茫混沌不知年。不然天地皆窒塞，低头蝼蚁为比肩。

丈夫莫言身七尺，虱处裈中偷游适。风云高蹠欲扬眉，九垓六合都无隙。

况乎海国吹黑风，牟牟南北昧西东。中原更在陆沈里，英雄老死蓬蒿中。

搔头我欲问造物，世界胡任狐埋掘？神州、赤县无纪纲，灰劫久沦恒沙佛。

阴阳晦朔去如驰，智勇失时何所施！壮士头颅不堪抚，朝为黑漆暮白丝。

狼贪鬼谲终难餍，万卷诗书输一剑。何时唤得群雄兴，鲁戈返日光爓爓！

呜呼我已腐儒酸，后生谁能忘此念！